Na osnovu  člana 34 st. 1 i 3 i  člana 40 stav 2 tačka 3 Zakona o državnoj imovini  („Službeni list CG“ br. 21/09, 40/11, 23/25 i 160/25), člana 38 stav 1 tačka 9  Zakona o lokalnoj samoupravi („Službeni list CG“, br. 2/18, 34/19, 38/20, 50/22, 84/22, 81/25 i 98/25), člana 35  stav 1 tačka 9 i člana 38 stav 1 Statuta opštine Nikšić („Službeni list CG - Opštinski propisi“, br. 31/18, 21/23, 62/25 i 42/25) Skupština opštine Nikšić, na sjednici održanoj ________2026.godine, donijela je

O D L U K U

o  prodaji građevinskog zemljišta „Stambeno“ DOO Nikšić  radi dokompletiranja urbanističke parcele broj  2 ( lokacija 31), u skladu sa Izmjenama  i dopunama Prostorno-urbanističkog plana opštine Nikšić 

Član 1

Opština Nikšić prodaje neposrednom pogodbom „Stambeno“ DOO Nikšić zemljište ukupne površine 497 m2,  označeno  katastarskom parcelom broj 4239/3, neplodno zemljište površine 446 m2, upisana u listu nepokretnosti broj 764 KO Nikšić, kao svojina Države Crne Gore sa pravom raspolaganja opštine Nikšić, katastarskom parcelom broj 4241/2, neplodno zemljište površine 33 m2 i  katastarskom parcelom 4241/3, neplodno zemljište površine 18 m2, upisane u listu nepokretnosti broj 3677 KO Nikšić, kao svojina Države Crne Gore sa pravom raspolaganja opštine Nikšić,  po cijeni od 306,00 € po m2 zemljišta. 
Zemljište iz stava 1 ovog člana prodaje se za potrebe dokompletiranja urbanističke parcele broj 2 (lokacija 31), u skladu sa Odlukom o donošenju izmjena i dopuna Prostorno-urbanističkog plana opštine Nikšić “ („Službeni list Crne Gore“, broj 72/24), na kojoj je planirana izgradnja  objekata za centralne djelatnosti – stambeno - poslovnog objekta, spratnosti P+5.

Član 2

 Urbanističku parcelu broj 2 (lokacija 31), ukupne površine  1.657m2,  pored zemljišta iz člana 1  stav 1 ove odluke, čine katastarska parcela broj 4245/1,  dvorište površine 79m2 i zemljište ispod porodične stambene zgrade površine 57m2, katastarska parcela broj 4245/2,  njiva 1.klase površine 171 m2 i zemljište ispod pomoćne zgrade površine 18 m2,  katastarska parcela broj 4245/3,  dvorište površine 246 i zemljište ispod porodične stambene zgrade površine 76 m2 i katastarska parcela broj 4245/4,  dvorište površine 225m2, zemljište ispod porodične stambene zgrade površine 56 m2, zemljište ispod porodične stambene zgrade površine 45 m2 i zemljište ispod pomoćne zgrade površine 3 m2, upisane u listu nepokretnosti broj 1044 KO Nikšić kao svojina „Stambeno“ DOO Nikšić  kao i katastarska parcela broj 4244/1 dvorište površine 122m2, zemljište ispod porodične stambene zgrade površine 48 m2  i zemljište ispod pomoćne zgrade površine 28 m2, upisana u listu nepokretnosti broj 1045 KO Nikšić kao svojina Glušica Novice. 

Obavezuje se „Stambeno“ DOO Nikšić, kao većinski vlasnik urbanističke parcele broj 2 (lokacija 31), da riješi imovinsko-pravne odnose sa Glušica Novicom, čija katastarska parcela ulaze u sastav predmetne urbanističke parcele.

Član 3

Prodaja zemljišta iz člana 1 stav 1 ove odluke, vrši se po  utvrđenoj cijeni od  306,00 € po m2 zemljišta, što za površinu od 497 m2 ukupno iznosi 152.082,00 €, u skladu sa procjenom  od 09.07.2026.godine urađenom od strane Komisije za procjenu nepokretnih stvari u imovini opštine Nikšić formirane Rješenjem predsjednika opštine Nikšić broj 02-031-2248 od 11.07.2025. godine.
Iznos cijene iz stava 1 ovog člana „Stambeno“ DOO Nikšić je dužno  uplatiti u roku od 60 dana od stupanja  na snagu ove odluke, u protivnom pokrenuće se postupak za prestanak važenja iste.    

Član 4

Međusobna prava i obaveze između Opštine Nikšić i „Stambeno“ DOO Nikšić regulisaće se posebnim ugovorom, u skladu sa ovom odlukom.
  Član  5

  Ovlašćuje se predsjednik Opštine Nikšić da zaključi ugovor iz člana 4 ove odluke.

Član 6

Ova odluka stupa na snagu osmog dana od dana objavljivanja u „Službenom listu  Crne Gore - Opštinski propisi“. 

Broj: 01-030-  

Nikšić, 
2026.godine

            SKUPŠTINA OPŠTINE NIKŠIĆ




 



        P R E D S J E D N I K                                                                      
                                                                               Milica Lalatović Žižić,s.r.
Obrazloženje 

Pravni osnov za donošenje ove odluke je sadržan u članu 34 stav 1 Zakona o državnoj imovini („Službeni list CG“, br. 21/09, 40/11, 23/25 i 160/25), kojim je propisano da Opština odlučuje o sticanju i raspolaganju pravima koja  joj pripadaju u skladu sa ovim zakonom, dok je istim članom u stavu 3 propisano da o otuđenju imovinskih prava na nepokretnostima koje pripadaju opštini, prethodno saglasnost daje Vlada, osim u slučajevima iz člana 40 stav  2 tačka 1, 2, 3 i 4 ovog zakona. Članom 40 stav 2 tačka 3 propisuje se da se prodaja stvari i drugih dobara u državnoj imovini može vršiti neposrednom pogodbom u slučaju  kada je vlasnik katastarske parcele dužan da trpi promjene granica urbanističke parcele, prema planu parcelacije (dokompletiranje urbanističke parcele).

Članom 38 stav 1 tačka 9 Zakona o lokalnoj samoupravi („Službeni list CG“, br. 2/18, 34/19, 38/20, 50/22, 84/22, 81/25 i 98/25) propisano je da Skupština raspolaže nepokretnom imovinom, osim u slučajevima otuđenja imovinskih prava na nepokretnostima neposrednom pogodbom, utvrđenim zakonom kojim se uređuje državna imovina.  

Članom 35 stav 1 tačka  9 Statuta Opštine Nikšić („Službeni list CG - Opštinski propisi, br. 31/18, 21/23, 62/25 i 42/25) određeno je da Skupština raspolaže imovinom, a članom 38 stav 1 Statuta opštine Nikšić propisuje se koje akte Skupština donosi u vršenju poslova iz svog djelokruga.

Razlozi za donošenje 

„Stambeno“ DOO Nikšić obratilo  se Predsjedniku opštine Nikšić,  zahtjevom za otkup gradjevinskog zemljišta u raspolaganju opštine Nikšić,  za potrebe kompletiranja urbanističke parcele broj 2 (lokacija 31), u skladu sa Odlukom o donošenju izmjena i dopuna Prostorno-urbanističkog plana opštine Nikšić “ („Službeni list Crne Gore“, broj 72/24). 
 Katastarske parcele koje su predmet odluke čine dio urbanističke parcele broj 2 (lokacija 31) ukupne površine 1657 m2 i označene su katastarskom parcelom broj 4239/3, neplodno zemljište površine 446 m2 , upisana u listu nepokretnosti broj 764 KO Nikšić, kao svojina Države Crne Gore sa pravom raspolaganja opštine Nikšić i katastarskom parcelom broj 4241/2, neplodno zemljište površine 33 m2 i  katastarskom parcelom 4241/3, neplodno zemljište površine 18 m2, upisane u listu nepokretnosti broj 3677 KO Nikšić, na kojoj je u skladu sa Odlukom o donošenju izmjena i dopuna Prostorno-urbanističkog plana opštine Nikšić “ („Službeni list Crne Gore“, broj 72/24), planirana izgradnja  objekata centralne djelatnosti – stambeno - poslovnog objekta, spratnosti P+5.
„Stambeno“ DOO Nikšić je vlasnik susjednih parcela  ukupne površine 976 m2 i to katastarske parcele broj 4245/1,  dvorište površine 79 i zemljište ispod porodične stambene zgrade površine 57 m2, katastarska parcela broj 4245/2,  njiva 1.klase površine 171 m2 i zemljište ispod pomoćne zgrade površine 18 m2,  katastarske parcele broj 4245/3,  dvorište površine 246 i zemljište ispod porodične stambene zgrade površine 76 m2 i katastarske parcele broj 4245/4,  dvorište površine 225, zemljište ispod porodične stambene zgrade površine 56 m2, zemljište ispod porodične stambene zgrade površine 45 m2 i zemljište ispod pomoćne zgrade površine 3 m2, upisane u listu nepokretnosti broj 1044 KO Nikšić. 

Pored zemljišta koje je predmet Odluke a u raspolaganju je opštine Nikšić i zemljišta u svojini „Stambeno“ DOO Nikšić,  urbanističku parcelu  broj 2 (lokacija 31), ukupne površine 1657 m2 čini i katastarska parcela broj 4244/1 dvorište površine 122, zemljište ispod porodične stambene zgrade površine 48 m2  i zemljište ispod pomoćne zgrade površine 28 m2, upisana u listu nepokretnosti broj 1045 KO Nikšić kao svojina Glušica Novice.  „Stambeno“ DOO Nikšić kao većinski vlasnik na urbanističkoj parceli  ima pravo da neposrednom pogodbom kupi zemljište iz člana 1 stav 1 ove odluke u skladu sa članom 40 stav 2 tačka 3 Zakona o državnoj imovini u cilju dokompletiranja iste.

Obaveza za „Stambeno“ DOO Nikšić je da riješi  imovinsko-pravne odnose sa Glušica Novicom,  koje zemljište površine od 198 m2  ulazi u sastav predmetne urbanističke parcele.

Odlukom je utvrđena vrijednost zemljišta u iznosu od  152.082,00 €, odnosno  306,00€ po m2 zemljišta, a sve prema procjeni Komisije za procjenu nepokretnih stvari u imovini Opštine od 09.07.2026. godine. Navedeni  iznos  „Stambeno“ DOO Nikšić je  dužno Opštini Nikšić platiti kao cijenu koštanja ove nepokretnosti, u roku od 60 dana od dana stupanja na snagu ove odluke.

 Predsjednik Opštine, kao izvršni organ vlasti, u čijoj je nadležnosti shodno članu 58 stav 1 tačka 6 Zakona o lokalnoj samoupravi i članu 83 stav 1 tačka 6 Statuta opštine Nikšić, odlučivanje o otuđenju imovinskih prava na nepokretnostima neposrednom pogodbom, delegira nadležnost za donošenje ove odluke Skupštini opštine Nikšić. Delegiranje svoje nadležnosti Skupštini opštini Nikšić, Predsjednik smatra opravdanim, jer je ista najviši opštinski organ vlasti i organ koji ima najšira zakonodavna i statutarna ovlašćenja u vezi sa raspolaganjem državnom svojinom u imovini Opštine Nikšić u skladu sa zakonom i Statutom. 

Naime, Skupština opštine kao predstavnički organ Opštine, ima ovlašćenja da raspolaže državnom imovinom na kojoj imovinska prava vrši opština u skladu sa Zakonom o državnoj imovini, pa po principu poznatom još od rimskog prava, organ vlasti koji ima šira ovlašćenja može odlučivati u postupku koji je u nadležnosti organa vlasti koja ima uža ovlašćenja, što znači „ ko može više može i manje“. („ U većem je i manje, jer kome je dopušteno više, ne može mu se uskratiti i manje“, po pravnim pravilima imovinskog prava koje je predviđao Opšti imovinski zakonik za Knjaževinu Crnu Goru).

Kada se ima u vidu delegiranje nadležnosti, kao pojam u pravnoj teoriji, smatramo da Predsjednik Opštine ima osnov da pitanje iz svoje nadležnosti prenese-delegira organu vlasti koji ima veća zakonodavna i statutarna ovlašćenja od samog Predsjednika, što je u konkretnom slučaju Skupština opštine Nikšić.

Ova odluka je u cjelosti usklađena sa važećim zakonima i podzakonskim propisima-  Izmjenama i dopunama Prostorno urbanističkog plana opštine Nikšić, te neposredna pogodba prilikom prodaje nepokretnosti primijenjena je upravo u slučaju koji je definisao član 40 stav 2 tačka 3 Zakona o državnoj imovini.

Zbog transparentnosti postupka rješavanja u ovim pravnim stvarima, koje se odnose na raspolaganje  državnom imovinom, očekujemo da  Skupština opštine kao najviši organ vlasti Opštine Nikšić neće osporiti delegiranje nadležnosti Predsjednika i da će shodno tome usvojiti predmetni Predlog odluke o  prodaji građevinskog zemljišta „Stambeno“ DOO Nikšić  radi dokompletiranja urbanističke parcele broj  2 ( lokacija 31), u skladu sa Izmjenama  i dopunama Prostorno-urbanističkog plana opštine Nikšić.

